b'\n_START_ARTICLE_\nLudwig Feuerbach\n_START_PARAGRAPH_\nLudwig Andreas Feuerbach (Landshut, 28. srpnja 1804. - Rechenberg, 13. rujna 1872.), njema\xc4\x8dki filozof i antropolog. Vode\xc4\x87i mislilac me\xc4\x91u lijevim hegelijancima. _NEWLINE_Kriti\xc4\x8dar idealizma i religije. Smatrao je da se civilizacija treba odre\xc4\x87i i jednog i drugog, ako \xc5\xbeeli posti\xc4\x87i napredak. U kasnijim radovima nastoji razviti teoriju materijalisti\xc4\x8dkog humanizma, i etiku ljudske solidarnosti. _NEWLINE_U po\xc4\x8detku je pristalica Hegelove filozofije , kod kojeg je studirao. Kasnije, pod utjecajem revolucionarnih zbivanja u Europi sredinom 19. stolje\xc4\x87a, postaje predvodnikom radikalnih, lijevih (mladih) hegelijanca, koji su razvijali kriti\xc4\x8dku komponentu Hegelovog u\xc4\x8denja i potkopavali reakcionarnu vezu filozofije, dr\xc5\xbeave i kr\xc5\xa1\xc4\x87anstva u tada\xc5\xa1njoj Pruskoj te na koncu stvorili potpuno suprotnu filozofiju od Hegelove.  _NEWLINE_Kao i neki drugi radikalni filozofi toga vremena i prostora, ostao je bez posla na fakultetu i ve\xc4\x87i dio \xc5\xbeivota djelovao izvan akademske zajednice. _NEWLINE_Utjecao je na formiranje teorije Karla Marxa. Smatraju ga mostom izme\xc4\x91u dvaju mislilaca, Hegela i Marxa. U novije se vrijeme njegova kasnija, zrela promi\xc5\xa1ljanja vrjednuju kao bitan doprinos filozofiji.\n_START_SECTION_\n\xc5\xbdivotopis\n_START_PARAGRAPH_\nRodio se u bavarskom gradu Landshutu, a otac mu je bio pravnik. Studirao je protestantsku teologiju u Heidelbergu, a 1824. seli u Berlin, gdje dvije godine studira filozofiju kod Hegela. Doktorirav\xc5\xa1i 1828., dobiva mjesto docenta u Erlangenu. _NEWLINE_Kao 26-godi\xc5\xa1njak anonimno objavljuje Misli o smrti i besmrtnosti, spis u kojem odbacuje besmrtnosti i bo\xc5\xbeju transcendentnost. Iako se njome potvrdio kao vode\xc4\x87i mislilac me\xc4\x91u lijevim hegelijancima, knjiga \xc4\x87e biti zabranjena i ko\xc5\xa1tati Feuerbacha profesorskog mjesta u Erlangenu, ali i akademske karijere, koju okon\xc4\x8dava 1837. _NEWLINE_\xc5\xbdivio je uglavnom od prihoda tvornice u obiteljskom vlasni\xc5\xa1tvu; nakon njenog bankrota, \xc5\xbeivi skromno u N\xc3\xbcrnbergu do smrti.'